Eyjólfur Magnús Kristinsson er forstjóri Advania Data Center , sem er systurfélag Advania , og að mestu í sömu eigu , en höfuðstöðvar starfsemis félagsins eru í Steinhelli á Völlunum í Hafnarfirði . Aðsend mynd Advania Data Center byggir gagnaver í Stokkhólmi sem nýtir varmann til húshitunar í borginni . Raforkuverðið í Svíþjóð er lægra en félaginu býðst á Íslandi . Að teknu tilliti til sölu á varmanum fæst að 40% hagkvæmari rekstur háhraða gagnavers . Gagnaverið þjónar fyrirtækjum sem þurfa örugga og mikla gagnanotkun með litlum fyrirvara . Íslenska gagnaversfyrirtæki Advania Data Centers hefur samið við hitaveitu Stokkhólmsborgar í Svíþjóð um uppbyggingu á gagnaveri á landi í eigu veitunnar . Í staðinn kaupir hitaveitan varmann sem tölvubúnaður gagnaversins myndar . Samanlagt nemur fjárfestingin 8,6 milljörðum króna . Hönnun og undirbúningur að byggingunni er þegar hafin , en um er að ræða fyrsta gagnaver fyrirtækisins á erlendri grundu . Stefnt er að því að fjárfesting í fyrsta áfanga af sjö , nemi 15 milljónum dala , eða tæplega 2 milljörðum króna . Áfanginn á að vera tilbúinn og settur í gang strax í lok næst árs . Eyjólfur Magnús Kristinsson forstjóri ADC segir erfitt að segja hvenær heildarfjárfestingin klárist en hann sér fyrir sér að það verði á bilinu þrjú til sex ár . „ Í heildina erum við að fara að reisa húsnæði þarna sem er um 6 þúsund fermetrar að stærð . Jafnframt erum við að fara að setja upp mjög flókinn búnað , því fyrir utan hefðbundinn gagnaversbúnað sem er gríðarlega dýr , erum við að fara að nýta heita loftið til að hita vatn sem notað verður til húshitunar í Stokkhólmi , “ segir Eyjólfur Magnús . Erfitt að keppa við vatn úr jörðu Hann segist sjá fyrir sér frekari uppbyggingu hjá félaginu á Norðurlöndum , enda séu gagnatengingar þar góðar og orkan bjóðist á samkeppnishæfu verði . „ Það er orðið mjög lítið eftir af raforku á Íslandi og eru gagnaverin að borga langhæstu verðin af stórnotendum hér á landi . “ Hann segir að því miður nýtist þó ekki hitinn sem fellur til að sama skapi hér á landi , sem gæti gert reksturinn hagkvæmari og dregið úr sóun . „ Það er erfitt að keppa við það að heita vatnið vellur bara upp úr jörðinni , en við erum mjög áhugasamir um að finna leiðir til að nýta varmann betur hér á landi . “ Hann bætir við að mikill áhugi sé á þessari lausn erlendis . „ Það hefur verið gagnrýnt bæði hér heima og erlendis hvað gagnaver eyða mikilli orku , en við finnum áhuga fyrir því að við séum að nýta okkur orkusparandi tækni . Við getum gert mikið úr því gagnvart viðskiptavinum okkar að við séum að fullnýta orkuna . Jafnframt erum við að fá raforkuna um 20% ódýrari í Svíþjóð en hérna heima . Þar til viðbótar erum við að selja hitann svo þegar það bætist í reikninginn verður raforkan miklu ódýrari eða um 40% en hér . Þetta er alls ekki áfellisdómur yfir gagnaversiðnaðinum hér á Íslandi , heldur erum við að tryggja að við getum veitt viðskiptavinum okkur örugga þjónustu sem veltir ekki einungis á gagnatengingum við eitt land . “ Með nýja verinu hyggst félagið bjóða upp á aukið rekstraröryggi fyrir viðskiptavini sína með því að geta hýst þjónustuna í tveimur hátæknigagnaverum í aðskildum löndum . Viðskiptavinir félagsins eru ýmis alþjóðleg stórfyrirtæki og stofnanir sem starfa meðal annars við rannsóknir , þá til að mynda í heilbrigðisgeiranum , gagnagreiningum , gervigreind , framleiðsluiðnaði og veðurfræði , sem kallar á sífellt aukna reiknigetu . Skýjalausn fyrir mikið reikniafl „ Við bjóðum upp á tvær grunnvörur . Annars vegar erum við með hefðbundin gagnaver sem hýsa búnað í eigu annara . Síðan erum við með tilbúinn búnað sem viðskiptavinir geta tengt sig inn á , alveg eins og í hefðbundnum skýjalausnum . Nema hér erum við að tala um HPC , sem stendur fyrir mjög mikið háhraðareikniafl , sem hægt er að kalla til með tiltölulega litlum fyrirvara . Viðskiptavinirnir nota þetta oft í alls konar hönnunarvinnu , straumfræðiútreikningum , gervigreind og svo framvegis , en varan okkar heitir HPC Flow . “ Félagið rekur nú þegar tvö gagnaver á Íslandi , annars vegar hátækniver í Hafnarfirði , og síðan eitt stærsta gagnaver Evrópu sem rekið er að Fitjum í Reykjanesbæ . Auk höfuðstöðva félagsins í Steinhellu í Hafnarfirði , er fyrirtækið nú þegar með starfsemi í Svíþjóð , Hollandi , Belgíu og Bretlandi . Eigendahópurinn er nokkurn vegin sá sami og systurfélagsins Advania . Nýja gagnaverið verður reist á landi í eigu Stokkhólmsborgar , í hverfinu Kista , sem sagt er vera einn stærsti hátæknigarður heims utan Sílikondalsins í Kaliforníu og með sterka tæknilega innviði . Orkan er keypt af Stockholm Exergi , hitaveitu borgarinnar .